Overlord operazioa

Normandiako gudua (Overlord operazioa kode-izena zuena) Bigarren Mundu Gerrako Mendebaldeko Fronteko operazio militarra izan zen, Alemaniak okupaturiko mendebaldeko Europako herrialdeak askatzea helburu zuena. 1944ko ekainaren 6an (E-Egunean) hasi zen, Normandiako Lehorreratze famatuan. Jada 1943an erabaki zuten inbasioa egitea eta Dwight David Eisenhower eta Bernard Montgomery jeneralen eskuetan utzi zuten. Aurreko hilabeteetan Bodyguard operazioa martxan jarri zuten distrazio militar moduan. Edonola ere, Adolf Hitlerrek Erwin Rommeli eskatu zion Atlantikoko Harresia indartzea eta defendatzea.

Aliatuek ezin izan zituzten bere helburu nagusiak hartu lehen egunean baina hondartza-buru bat lortu zuten hurrengo egunetan aurrera egiteko. Ekainaren 26an Cherburgeko portua eta uztailaren 21ean Caen hartu zituzten. Abuztuaren 8ko alemaniar kontraerasoak porrot egin zuen eta Wehrmachteko VII. Armadako 50.000 soldadu Falaiseko poltsa ospetsuan harrapatuak izan ziren. Abuztuaren 15ean, hegoaldeko Frantzian, aliatuek Dragoon operazioa hasi zuten eta, pintza horri esker, hilaren 25ean Parisen liberazioa lortu zuten. Abuztuaren 30ean alemaniarrak Sena ibaiko haranetik erretiratu zirenean, Overlord operazioa amaitutzat eman zuten.

 Kanpo estekak 

Kategoria:Overlord Operazioa
Kategoria:Bigarren Mundu Gerrako inbasioak
Kategoria:Erresuma Batuak parte hartutako Bigarren Mundu Gerrako operazioak eta guduak
Kategoria:Ameriketako Estatu Batuek parte hartutako Bigarren Mundu Gerrako guduak
Kategoria:Alemaniak parte hartutako Bigarren Mundu Gerrako operazioak eta guduak
Kategoria:Kanadak parte hartutako Bigarren Mundu Gerrako guduak
Kategoria:Kanadako historia militarra Bigarren Mundu Gerran
Kategoria:Frantziak parte hartutako Bigarren Mundu Gerrako operazioak eta guduak
Kategoria:Erresuma Batuaren inbasioak